প্রধানমন্ত্রীরদপ্তর
প্রধানমন্ত্রী আসামের গুয়াহাটিতে ৩ হাজার ৪০০ কোটি টাকারও বেশি প্রকল্প শিলান্যাস, উদ্বোধন এবং জাতির উদ্দেশে উৎসর্গ করেছেন
“গুয়াহাটি এইমস্ এবং অন্য তিনটি মেডিকেল কলেজ জাতির উদ্দেশে উৎসর্গ করেছেন”
‘আপকে দুয়ার আয়ুষ্মান’ প্রচার কর্মসূচির সূচনা
“গত ৯ বছরে উত্তর-পূর্বে সামাজিক পরিকাঠামোর উল্লেখযোগ্য উন্নতি হয়েছে”
“উত্তর-পূর্বের উন্নয়নের মাধ্যমে ভারতের উন্নয়ন - এই মন্ত্র নিয়ে আমরা এগিয়ে চলেছি”
“একুশ শতকের প্রয়োজনীয়তার কথা মাথায় রেখে আমাদের সরকার ভারতের বাস্তু ব্যবস্থার আধুনিকীকরণ করে চলেছে”
“ভারতের স্বাস্থ্য পরিষেবা ব্যবস্থার পরিবর্তনের সবচেয়ে বড় ভিত্তি হ’ল ‘সবকা প্রয়াস’”
নয়াদিল্লি, ১৪ এপ্রিল, ২০২৩
প্রধানমন্ত্রী শ্রী নরেন্দ্র মোদী আজ আসামের গুয়াহাটিতে ৩ হাজার ৪০০ কোটিরও বেশি টাকার প্রকল্পের ভিত্তিপ্রস্তর স্থাপন এবং জাতির উদ্দেশে উৎসর্গ করেছেন। প্রধানমন্ত্রী গুয়াহাটি এইমস্ এবং অন্য তিনটি মেডিকেল কলেজকে জাতির উদ্দেশে উৎসর্গ করেন। তিনি আসাম অ্যাডভান্সড্ হেলথ কেয়ার ইনোভেশন ইন্সটিটিউট  – এর শিলান্যাস করেন এবং উপযুক্ত সুবিধাভোগীদের আয়ুষ্মান ভারত প্রধানমন্ত্রী জন আরোগ্য যোজনা -র কার্ড বিলির মাধ্যমে ‘আপকে দুয়ার আয়ুষ্মান’ প্রচার কর্মসূচির সূচনা করেন।
এক সমাবেশে রঙালি বিহু উপলক্ষে প্রধানমন্ত্রী সকলকে শুভেচ্ছা জানান। তিনি বলেন, উত্তর-পূর্বে প্রথম এইমস্ এবং আসামের তিনটি নতুন মেডিকেল কলেজ তৈরি হওয়ায় আসাম এবং উত্তর-পূর্বের স্বাস্থ্য পরিকাঠামো নতুন শক্তি পেয়েছে। গুয়াহাটি আইআইটি-র সঙ্গে যৌথ উদ্যোগে তৈরি ৫০০ শয্যার সুপার স্পেশালিটি হাসপাতালের ভিত্তিপ্রস্তর স্থাপন করেন প্রধানমন্ত্রী। তিনি বলেন, পার্শ্ববর্তী রাজ্য অরুণাচল প্রদেশ, নাগাল্যান্ড, মণিপুর, মেঘালয় এবং মিজোরামের মানুষও এই উন্নয়ন প্রকল্পগুলির সুবিধা লাভ করবেন।
শ্রী মোদী বলেন, গত ৮-৯ বছরে সড়ক, রেল এবং বিমানবন্দর পরিকাঠামো ক্ষেত্রে উত্তর-পূর্বের উল্লেখযোগ্য উন্নতি হয়েছে। সেই সঙ্গে, শিক্ষা ও স্বাস্থ্য ক্ষেত্রে নজিরবিহীন উন্নয়নের কথা উল্লেখ করেন প্রধানমন্ত্রী।
প্রধানমন্ত্রী উত্তর-পূর্বের উন্নয়ন সম্পর্কে সন্তোষ প্রকাশ করে বলেন, “উত্তর-পূর্বের উন্নয়নের মধ্য দিয়ে ভারতের উন্নয়ন - এই মন্ত্রকে সামনে রেখে আমরা এগিয়ে চলেছি”।
প্রধানমন্ত্রী আরও বলেন, যখন পরিবারতন্ত্র, আঞ্চলিকতাবাদ, দুর্নীতি এবং অস্থিরতার রাজনীতি বিরাজ করে, তখন উন্নয়ন অসম্ভব হয়ে ওঠে। তিনি বলেন, পঞ্চাশের দশকে এইমস্ তৈরির প্রসঙ্গে উল্লেখ করে তিনি বলেন, এরপর দেশের কোথাও নতুন এইমস্ তৈরির উদ্যোগ নেওয়া হয়নি। ২০১৪’তে বর্তমান সরকার ক্ষমতায় আসার পর এ বিষয়ে ভাবনাচিন্তা শুরু হয়। তিনি জানান, সাম্প্রতিক বছরগুলিতে সরকার ১৫টি এইমস্ তৈরির কাজ শুরু করেছে এবং বেশিরভাগ এইমস্ – এ চিকিৎসা ও চিকিৎসা সংক্রান্ত পড়াশুনার কাজ ইতিমধ্যেই শুরু হয়ে গিয়েছে।
প্রধানমন্ত্রী বলেন, পূর্বতন সরকারগুলির নীতির কারণে দেশে চিকিৎসক এবং স্বাস্থ্য কর্মী ঘাটতি তৈরি হয়েছে। গত ৯ বছরে চিকিৎসা পরিকাঠামো এবং স্বাস্থ্য কর্মীর সংখ্যা বাড়াতে বিশেষ নজর দেওয়া হয়েছে। চিকিৎসা পরিকাঠামোর উন্নতির কথা উল্লেখ করে প্রধানমন্ত্রী বলেন, গত ৯ বছরে প্রায় ৩০০টি মেডিকেল কলেজ স্থাপন করা হয়েছে, যেখানে ২০১৪ সালের আগে মাত্র ১৫০টি মেডিকেল কলেজ ছিল। মেডিকেলে স্নাতকোত্তর স্তরে আসন সংখ্যা ১১০ শতাংশ বাড়ানো হয়েছে। এ বছরের বাজেটে ১৫০টিরও বেশি নার্সিং কলেজ তৈরির প্রস্তাব রাখা হয়েছে।
‘দেশ সর্বাগ্রে – দেশবাসী সর্বাগ্রে’ – এই চেতনাকে সামনে রেখে বিজেপি সরকার নীতি প্রণয়ণ করছে, যেখানে ব্যক্তি স্বার্থের কোনও জায়গা নেই। আয়ুষ্মান যোজনা প্রকল্পে ৫ লক্ষ টাকা পর্যন্ত বিনা খরচে চিকিৎসার কথা উল্লেখ করেন প্রধানমন্ত্রী। সেই সঙ্গে, ৯ হাজার জন ঔষধি কেন্দ্রে কম খরচে ওষুধের ব্যবস্থার কথাও জানান তিনি।
আয়ুষ্মান ভারত পিএম জন আরোগ্য যোজনার দৃষ্টান্ত দিয়ে প্রধানমন্ত্রী বলেন, এটি গরীব মানুষের চিকিৎসায় গুরুত্বপূর্ণ সহায়ক হয়ে উঠেছে এবং তাঁদের ৮০ হাজার কোটি টাকা সাশ্রয় হয়েছে। জন ঔষধি কেন্দ্রের কৃতিত্বের কথা উল্লেখ করে শ্রী মোদী বলেন, এগুলির মাধ্যমে মধ্যবিত্ত শ্রেণীর মানুষের প্রায় ২০ হাজার কোটি টাকা সাশ্রয় হয়েছে। স্টেন্ট এবং হাঁটু প্রতিস্থাপনে খরচ কমানোর ফলে গরীব ও মধ্যবিত্ত মানুষ প্রতি বছর ১৩ হাজার কোটি টাকা সাশ্রয় করতে পারছেন। অন্যদিকে, বিনা খরচে ডায়ালিসিস চালু হওয়ায় গরিব মানুষের ৫০০ কোটি টাকা পর্যন্ত সাশ্রয় করতে পেরেছেন। আসামে ১ কোটি আয়ুষ্মান ভারত কার্ড বিতরণ কর্মসূচির সূচনাও করেন প্রধানমন্ত্রী।
মহিলাদের স্বাস্থ্য পরিষেবায় সরকারের বিভিন্ন প্রকল্পের কথা জানিয়ে শ্রী মোদী বলেন, নতুন শৌচাগার তৈরির ফলে তাঁরা বহু রোগ থেকে রক্ষা পেয়েছেন এবং উজ্জ্বলা যোজনা তাঁদের ধোঁয়ার সমস্যা থেকে মুক্তি দিয়েছে। জল জীবন মিশন – এর মাধ্যমে জলবাহিত নানা রোগ থেকে তাঁদের রক্ষা করেছে এবং মিশন ইন্দ্রধনুষ প্রকল্পে বিনা খরচে টিকা দেওয়ার ফলে তাঁরা অনেক গুরুতর অসুখ থেকে রক্ষা পেয়েছেন। আয়ুষ্মান ভারত, প্রধানমন্ত্রী মাতৃ বন্দনা যোজনা এবং জাতীয় পুষ্টি মিশন মহিলাদের স্বাস্থ্যোন্নতিতে উল্লেখযোগ্য ভূমিকা নিয়েছে।
শ্রী মোদী বলেন, “আমাদের সরকার একুশ শতকের প্রয়োজনীয়তার দিকে লক্ষ্য রেখে ভারতের স্বাস্থ্য ক্ষেত্রে আধুনিকীকরণ করে চলেছে। ৩৮ কোটি স্বাস্থ্য কার্ড বিতরণ, ২ লক্ষের বেশি স্বাস্থ্য সংক্রান্ত সুবিধা এবং ১.৫ লক্ষ স্বাস্থ্য কর্মী নিয়োগে সন্তোষ প্রকাশ করেছেন প্রধানমন্ত্রী।
শ্রী মোদী বলেন, “ভারতের স্বাস্থ্য পরিষেবা ব্যবস্থার পরিবর্তনে সবচেয়ে বড় ভিত্তি হ’ল ‘সবকা প্রয়াস’ ”। এ প্রসঙ্গে করোনা সঙ্কটের কথা উল্লেখ করে প্রধানমন্ত্রী বলেন, বিশ্বের বৃহত্তম, দ্রুততম এবং অত্যন্ত কার্যকরি কোভিড টিকাকরণ কর্মসূচির প্রশংসা করছে গোটা দুনিয়া। তিনি বলেন, “’সবকা প্রয়াস  এবং ‘সবকা বিসওয়াস’  – এর ফলে এ ধরনের বড় মহাযজ্ঞ সফল হয়েছে।
আসামের রাজ্যপাল শ্রী গুলাব চাঁদ কাটারিয়া, রাজ্যের মুখ্যমন্ত্রী শ্রী হিমন্ত বিশ্বশর্মা, কেন্দ্রীয় স্বাস্থ্য ও পরিবার কল্যাণ মন্ত্রী ডাঃ মনসুখ মান্ডব্য, প্রতিমন্ত্রী ডাঃ ভারতী পাওয়ার এবং আসাম সরকারের বিভিন্ন দপ্তরের মন্ত্রীরা অনুষ্ঠানে উপস্থিত ছিলেন।
প্রেক্ষাপট:
প্রধানমন্ত্রী ২০১৭ সালের মে মাসে আসামের গুয়াহাটি এইমস্ – এর শিলান্যাস করেন। এটি তৈরি করতে খরচ হয়েছে ১ হাজার ১২ কোটি টাকা। এই হাসপাতালে ৩০টি আয়ুষ শয্যা সহ ৭৫০টি শয্যা রয়েছে। বিশ্বমানের স্বাস্থ্য পরিকাঠামো সহ এই হাসপাতালে প্রতি বছর ১০০ জন এমবিবিএস – এর ছাত্রছাত্রী পড়াশুনা করতে পারবেন।
প্রধানমন্ত্রী নলবাড়ি মেডিকেল কলেজ, নওগাঁও মেডিকেল কলেজ এবং কোকরাঝাড় মেডিকেল কলেজ জাতির উদ্দেশে উৎসর্গ করেন। এই তিনটি মেডিকেল কলেজ তৈরিতে যথাক্রমে – ৬১৫ কোটি, ৬০০ কোটি এবং ৫৩৫ কোটি টাকা খরচ হয়েছে। বহির্বিভাগ, জরুরি পরিষেবা, আইসিইউ সহ প্রতিটি মেডিকেল কলেজে ৫০০টি করে শয্যা রয়েছে। প্রতিটি মেডিকেল কলেজে ১০০ জন করে এমবিবিএস ছাত্রছাত্রীর পড়াশুনার ব্যবস্থা রয়েছে।
আসাম অ্যাডভান্সড্ হেলথ কেয়ার ইনোভেশন ইন্সটিটিউট তৈরিতে প্রায় ৫৪৬ কোটি টাকা খরচ হবে। চিকিৎসা পরিষেবা ছাড়াও এখানে চিকিৎসা সংক্রান্ত গবেষণারও ব্যবস্থা থাকবে।
PG/MP/SB
(